Мәктәп үҙ һөнәренең оҫтаһы булып танылған уҡытыусылары менән ғорурлана. Шундайҙарҙың береһе – Земфира Ирек ҡыҙы Байрамғәлина. Ул, 1993 йылда Башҡорт дәүләт университетын тамамлап, тыуған яғына ҡайтып, башҡорт телен уҡыта башлай. Әммә әсә теле дәрестәре кәмегәс, тарихтан һабаҡ бирә. Кластан тыш сараларҙа балаларҙы халҡының сал тарихы, бай мәҙәниәте менән таныштыра. Уҡыусылары менән башҡорт халыҡ йырҙарын өйрәнеп, башҡортса шиғырҙар һөйләп, төрлө кимәлдәге конкурстарҙа йыш ҡатнашалар.